<classify> SERIKALI ya Japan imetoa ruzuku ya dola za Marekani 277,445 kwa ajili ya miradi mitatu ya kijamii, miwili ikiwa kisiwani Zanzibar.Miradi hiyo ya Zanzibar ni ujenzi wa bweni la wavulana katika Shule ya Sekondari ya Mohamed Juma Pindua iliyopo Pemba na mradi wa usambazaji wa maji Unguja. Kwa Tanzania Bara, fedha zitatumika kununua mashine itakayotumika kwenye upasuaji wa mbalimbali mkoani Rukwa. Mradi huo unatekelezwa na Taasisi ya Benjamin Mkapa mkoani Rukwa.Akizungumza na waandishi wa habari baada ya kusaini hati ya makabidhiano na watekelezaji wa miradi hiyo, Balozi wa Japan nchini, Shinichi Goto alisema mradi wa ujenzi wa bweni Pemba, una thamani ya dola za Marekani 130,179. Mradi wa maji una thamani ya dola za Marekani 84,684, huku mradi wa Benjamin Mkapa wa mkoani Rukwa ukiwa na thamani ya dola za Marekani 62,852.Aliongeza kuwa mradi wa ujenzi wa bweni, unatekelezwa na Halmashauri ya Mkoani Mji ya Pemba, na mradi wa maji unatekelezwa na shirika lisilokuwa la serikali la Harakati za Maendeleo ya Kukabiliana na Umaskini huku Taasisi ya Benjamin Mkapa ikitekeleza mradi huo wa afya Rukwa.Alisema serikali ya Japan itaendelea kuisaidia Tanzania kutekeleza miradi mbalimbali ya kijamii na kiuchumi, huku akipongeza namna ambavyo miradi hiyo imekuwa ikisimamiwa. Alibainisha kuwa miradi hiyo mitatu ya jana ina thamani ya dola za Marekani 277,445. Aliwataka watakaonufaika wa miradi hiyo kuitunza ili iwasaidie watu wengi zaidi.  <topic>: kitaifa 